b'\n_START_ARTICLE_\nTorricelliaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puita, joilla on liuskaiset ja hammaslaitaiset tai pelk\xc3\xa4st\xc3\xa4\xc3\xa4n hammaslaitaiset lehdet. Lehdet ovat toisinaan kourasuoniset. Ruodin reuna on alaosastaan palteinen; er\xc3\xa4iss\xc3\xa4 tapauksissa laajentuma ymp\xc3\xa4r\xc3\xb6i varren. Joillakin lajeilla on pieni kieleke. Kukat ovat yksineuvoisia. Emikukissa yhdislehtinen ja keh\xc3\xa4nalainen siki\xc3\xa4in muodostuu 2-4 emilehdest\xc3\xa4. Hedelm\xc3\xa4ss\xc3\xa4 on kaksi suurta tyhj\xc3\xa4\xc3\xa4 lokeroa ja yksi pieni lokero, jossa siemenet sijaitsevat. Hedelm\xc3\xa4sein\xc3\xa4ss\xc3\xa4 on vahvikesoluja (sklereidej\xc3\xa4). Siemen on enemm\xc3\xa4n tai v\xc3\xa4hemm\xc3\xa4n k\xc3\xa4yr\xc3\xa4. Kromosomiluku on n = 12, 20 \xc2\xb1 2.\n_START_SECTION_\nAnatomia\n_START_PARAGRAPH_\nVarren anatomiaa: Putkiloelementtien perforaatiot ovat yksinkertaiset ja itse putkiloelementit ovat nilassa ryhmitt\xc3\xa4in. Syysolujen huokosissa on v\xc3\xa4h\xc3\xa4p\xc3\xa4t\xc3\xb6iset reunukset. Putkiloiden viereinen perussolukko eli parenkyymi on niukka. Soluissa on oksalaattihiekkaa ja limasoluja on. Ilmaraot ovat tavallisesti anomosyyttisi\xc3\xa4, so. apusolujen m\xc3\xa4\xc3\xa4r\xc3\xa4 ja suunta on ep\xc3\xa4m\xc3\xa4\xc3\xa4r\xc3\xa4inen. Eritt\xc3\xa4vi\xc3\xa4 karvoja on._NEWLINE_Suvussa Torricellia kasvit ovat tanniinipitoisia, emikukat ovat ter\xc3\xa4lehdett\xc3\xb6mi\xc3\xa4, luotit enemm\xc3\xa4n tai v\xc3\xa4hemm\xc3\xa4n kaksijakoisia, siemenkuori on hieman kovettunut ja alkio on pitk\xc3\xa4 ja ohut. Aralidium-suvussa putkiloelementtien perforaatiot ovat tikapuumaisia, ruodin johtoj\xc3\xa4nteet ovat hajallaan, emikukan mesi\xc3\xa4inen on johtoj\xc3\xa4nteellinen, siemenaiheessa on massiivinen kalvo eli integumentti, siemenvalkuainen eli endospermi on kirjava. Suvussa Melanophylla on siemenkuoressa uloin kerros tikapuumaisesti paksuuntunut eik\xc3\xa4 siin\xc3\xa4 ole ligniini\xc3\xa4.\n_START_SECTION_\nEvoluutio ja systematiikka\n_START_PARAGRAPH_\nHeimon i\xc3\xa4ksi on arvoitu noin 53 tai jopa 103 miljoonaa vuotta. Torricellia-suku on ollut laajalle levinnyt pohjoisella pallonpuoliskolla eoseenikauteen menness\xc3\xa4 ja se voidaan j\xc3\xa4ljitt\xc3\xa4\xc3\xa4 v\xc3\xa4hint\xc3\xa4\xc3\xa4n 55,8 miljoonan vuoden taakse._NEWLINE_Varhemmin systematiikan historiassa heimon suvut on viety kanukkakasvien (Cornaceae) yhteyteen.'